无咎兄郡齋燕集有詩末章見及敬次元韵
作者：陸游
朝代：宋

paragraphs: 城樓畫角吹晚晴，梅花墮地草欲生。
綺盤翠杓春滿眼，我胡不樂君將行。
君歸吾黨共增氣，往往怪我衰涕横。
我來江干舊交少，見君不啻河之清。
北風共愛地爐暖，西日同賞油窗明。
微吟劇醉不知倦，坐閲漢臘逾周正。
君文雄麗擅一世，凜凜武庫藏五兵。
酸寒如我每自笑，顧辱刻畫爲虛聲。
乃知好士如好色，遇合不必皆傾城。
君方與世作水鏡，如此過許人將驚。
千金敝帚有定價，周玉鄭鼠難強名。
失言議罰不可緩，敬白府主浮金觥。
君看失脚落塵土，豈復毫髮餘詩情。
自傷但似路旁堠，雨剝風摧供送迎。